# Explotació ramadera

Una explotació ramadera és el conjunt d'instal·lacions, construccions o, en el cas de la cria a l'aire lliure, qualsevol lloc destinat a la producció ramadera, és a dir, a la cria, producció, engreix o manteniment de bestiar de producció. En un sentit més ampli, inclou també el bestiar i les activitats necessàries aplicades al funcionament de l'empresa ramadera.

## Terminologia

El terme explotació ramadera s'utilitza per a referir-se a la unitat productiva, caracteritzada per una gestió única i uns mitjans de producció controlats pel seu titular. El terme s'utilitza sobretot des d'un punt de vista administratiu i legal, ja que una explotació és la unitat bàsica utilitzada per l'Administració a efectes d'identificació, registre o de control sanitari. A aquests efectes, la normativa vigent a Catalunya pel que fa a l'ordenació de les explotacions ramaderes les defineix com el «conjunt d'animals de producció, instal·lacions o construccions i altres béns i drets organitzats empresarialment pel seu titular per a la producció ramadera, primordialment amb finalitats de mercat, que constitueix en si mateix una unitat tècnico-econòmica i epidemiològica caracteritzada per la utilització d'uns mateixos mitjans de producció, que està ubicada en una finca o conjunt de finques contigües, i que són totes elles explotades per un mateix titular».
A nivell d'ordenació administrativa, el sector ramader s'articula en explotacions. Una explotació pertany a un únic titular, sigui aquest individual o una societat. A efectes econòmics, una explotació pot ser una empresa o part d'una empresa. Igualment una empresa pot tenir diverses explotacions ramaderes.
El titular d'una explotació ramadera és la persona o empresa que exerceix l'activitat ramadera, organitza els béns i drets integrants de l'explotació amb criteris empresarials i assumeix els riscos i les responsabilitats inherents a la gestió d'aquesta, amb independència de qui tingui la propietat de les instal·lacions i dels animals allotjats. En el cas de l'existència de contractes d'integració és qui té la condició d'integrat.
L'expressió "explotació ramadera" és relativament nova, lligada a la progressiva regulació normativa del sector ramader, en contraposició a termes més tradicionals i alhora ambigus com granja, ramat, estable, corral, vaqueria, etc. A nivell col·loquial el terme "explotació" se sol utilitzar per a unitats amb un cens mínim, si bé a efectes legals totes les instal·lacions destinades a la producció ramadera són explotacions ramaderes, incloent les d'autoconsum.
Se sòl parlar d'explotació ramadera només pel bestiar o animals de producció, entenent com a tals aquells mantinguts, engreixats o criats per a la producció d'aliments o productes d'origen animal per a qualsevol ús industrial. Altres instal·lacions de cria d'animals solen tenir altres denominacions, i legalment i administrativa tenen també normatives específiques:
* les instal·lacions per a l'ensinistrament i la pràctica eqüestre i les instal·lacions d'èquids d'oci.
* les instal·lacions de pesca i aqüicultura.
* els nuclis zoològics.
* les empreses de control i recollida d'animals de companyia.
* les instal·lacions de cria d'animals de competició.
* les instal·lacions de cria d'animals de companyia.
* els centres de cria, subministradors i usuaris d'animals d'experimentació.

## Tipus d'explotacions

* en funció de l'allotjament del bestiar:
** explotació extensiva: aquella en què els animals no estan allotjats dins d'instal·lacions i s'alimenten fonamentalment en el pasturatge. A aquests efectes, les pastures són explotacions que alberguen bestiar de forma permanent o no permanent per a l'aprofitament mitjançant pasturatge de les produccions vegetals naturals o sembrades del terreny.
** explotació intensiva: aquella en què els animals estan allotjats i són alimentats de manera permanent dins de les instal·lacions.
** explotació semi-intensiva: aquella en què l'alimentació es basa fonamentalment en la pastura, però els animals estan estabulats durant un cert període de l'any, normalment l'hivern, o bé durant la nit.
** explotació agrària: aquella que el conreu estan en camps naturals destinats a ser conreats.
* per tipus de bestiar:
** Porcí: porc i porc senglar.
** Boví: vacum, búfal, bisó.
** Oví.
** Cabrum.
** Èquids: cavall, ase, mul, zebres.
** Aviram (aus de corral): aus de l'espècie Gallus gallus (gallines, pollastres), galls d'indi, ànecs, pintades, oques, perdius, guatlles, ratites (estruç, emús, nyandú), faisans i coloms.
** Cunícola: conill, llebre.
** Apícola: abelles.
** Espècies pelleteres.
** Espècies cinegètiques de caça major: cérvol, cabirol.
* pel orientació productiva:
** engreix: són les explotacions dedicades a l'engreix dels animals amb destinació a escorxador.
** producció: són les explotacions que disposen d'animals reproductors dedicades a la producció d'animals destinats al seu engreix i posterior sacrifici. Aquestes explotacions es poden generar els seus reproductors per a l'autoreposició. En el cas d'explotacions porcines es pot diferenciar:
*** Producció de cicle tancat: explotacions en què tot el procés productiu, naixement, cria, reposició i engreix, es realitza a la mateixa explotació, utilitzant únicament la producció pròpia.
*** Producció de garrins: aquelles en les quals el procés productiu es limita al naixement i la cria fins al deslletament, o fins al seu pas a explotacions d'engreix.
*** Transició de garrins: les explotacions dedicades a allotjar garrins per realitzar la fase de cria i posterior trasllat a explotacions d'engreix.
** selecció: són les explotacions que es dediquen a la producció d'animals de races o híbrids, amb llibres genealògics o oficialment establerts o inclosos en un registre oficial de bestiar, per a l'obtenció d'animals amb destinació a la reproducció i que porten els corresponents programes de millora genètica i de control sanitari. Aquestes explotacions es poden dividir en explotacions de selecció de races pures o de selecció d'híbrids.
** multiplicació: són les explotacions dedicades a la multiplicació d'animals de races pures o híbrides, procedents de les explotacions de selecció, la finalitat de les quals és l'obtenció d'animals destinats a la reproducció.
** reposició o recria: dedicades a allotjar animals destinats a fer de reproductors. S'hi crien fins al posterior trasllat a explotacions de producció.
** mixtes: combinacions de les anteriors.
* per dimensió: en funció de l'espècie d'animal de què es tracti i de la capacitat de l'explotació, l'Administració les classifica en els següents estrats:
** Explotació d'autoconsum: és aquella la producció de la qual s'utilitza per satisfer les necessitats de la persona titular de l'explotació.
** Explotació de petita capacitat: és la que té una capacitat que un determinat nombre de places (en funció de l'espècie), i per a la qual les exigències normatives són menys restrictives.
** Explotacions grans: en funció de l'espècie, l'ordenació normativa defineix uns rangs (o estrats) de capacitats de menor a major. Per a cadascun d'ells els requeriments poden variar pel que fa a distància mínima entre explotacions, requeriments sanitaris i ambientals, etc.
* pel règim de tinença i la gestió:
** propietat: el ramader és propietari dels animals i de les instal·lacions i, normalment, gestiona ell mateix l'adquisició d'inputs i la comercialització del producte. A vegades també se l'anomena ramaderia independent, en contraposició al règim d'integració.
** integració: és sistema de gestió en col·laboració entre dues parts: l'integrador, habitualment una empresa agroindustrial (fabricant de pinsos, indústria càrnia), que proporciona els animals, els aliments (pinso) i altres mitjans de producció o serveis; i l' l'integrat, habitualment un ramader individual, que aporta la feina necessària per a la cura i el manteniment del bestiar així com les instal·lacions (granja, finca) i la resta de béns i serveis necessaris. A canvi d'aquesta feina, l'integrat rep una retribució de l'integrador que pot ser una quantitat per unitat de producte, una participació en el preu de venda o similars. Vegeu Contracte d'integració.
* Classificació segons criteris de sostenibilitat o autocontrol:
** explotacions convencionals.
** explotacions ecològiques, aquelles que segueixen un procés de producció seguint les directrius de l'agricultura ecològica, és a dir, utilitzant productes i tècniques el més naturals possibles i excloent aquelles que potencialment poden malmetre la qualitat del producte final o el medi ambient. A Catalunya aquestes explotacions estan inscrites al Consell Català de la Producció Agrària Ecològica (CCPAE), i a les Illes Balears pel Consell Balear de la Producció Agrària Ecològica (CBPAE).

## Requeriments normatius de les explotacions ramaderes

A efectes d'ordenació ramadera, i amb l'objectiu d'assegurar la sanitat, una bona gestió mediambiental i el benestar dels animals, entre d'altres, l'Administració ha fixat una sèrie de requeriments que han de complir les explotacions ramaderes per a poder desenvolupar la seva activitat, i que afecten a diferents àmbits:
* mesures de bioseguretat: disposar d'una àrea ben delimitada, disposar d'un espai per a l'aïllament i separació dels animals malalts o sospitosos (infermeria, quarantena), sistemes de neteja i desinfecció, eliminació dels animals morts.
* mediambientals: complir amb la normativa relativa a la gestió de les dejeccions ramaderes.
* benestar animal.
* disposar i aplicar un programa higiènico-sanitari contra les malalties de les espècies subjectes a control oficial, supervisat pel veterinari/ària responsable de l'explotació.
* identificació dels animals i dels productes d'origen animal (traçabilitat).
* registres de l'explotació obligatoris: moviments d'animals, actuacions i incidències sanitàries que es produeixin en l'explotació ramadera, material genètic, productes d'origen animal, pinsos, medicaments o plaguicides utilitzats. Anualment informar l'Administració de les dades dels censos.
* estar inscrites al Registre d'explotacions ramaderes, responsabilitat del departament d'Agricultura, que és un registre administratiu en el qual s'han d'inscriure totes les explotacions ramaderes ubicades a Catalunya, i que conté les dades relacionades amb l'activitat o activitats que es desenvolupen a l'explotació així com les dades de capacitat màxima desglossada per espècies. La inscripció en el Registre és requisit previ per a l'inici de l'activitat ramadera així com per a l'expedició dels documents relacionats amb l'explotació, i per a l'obtenció d'ajuts. Cada explotació ha de disposar un únic número de registre, també anomenat marca oficial.
* noves explotacions o ampliació de les existents: estan sotmeses a un règim de l'autorització previ per part de l'Administració.

## Les explotacions ramaderes a Catalunya

Explotacions ramaderes a Catalunya. Desglòs per espècie i capacitat de les explotacions. Desembre 2012 :
| Nombre i capacitat de les explotacións² | Nombre i capacitat de les explotacións² | Estrat 1 | Estrat 1 | Estrat 2 | Estrat 2 | Estrat 3 | Estrat 3 | Estrat 4 | Estrat 4 | Estrat 5 | Estrat 5 |
| Espècies | Espècies | Nº explot | Places | Nº explot | Places | Nº explot | Places | Nº explot | Places | Nº explot | Places |
| Aviram | Gallines-pollastres | 4.472 | 56.552.356 | 2.973 | 62.300 | 222 | 244.367 | 1.211 | 32.177.683 | 66 | 24.068.006 |
| Aviram | Guatlles | 127 | 15.042.516 | 44 | 342 | 27 | 293.424 | 52 | 7.947.750 | 4 | 6.801.000 |
| Aviram | Gall dindi | 369 | 2.255.128 | 252 | 1.197 | 12 | 3.804 | 102 | 1.451.105 | 3 | 799.022 |
| Aviram | Perdius | 155 | 1.673.692 | 71 | 347 | 61 | 252.710 | 22 | 1.012.935 | 1 | 407.700 |
| Aviram | Faisans | 117 | 134.645 | 94 | 465 | 21 | 69.545 | 2 | 64.635 | | |
| Aviram | Ànecs | 808 | 120.538 | 722 | 6.527 | 73 | 12.633 | 13 | 101.378 | | |
| Aviram | Coloms | 291 | 8.826 | 227 | 2.505 | 64 | 6.321 | | | | |
| Aviram | Colí | 4 | 6.034 | 1 | 4 | 3 | 6.030 | | | | |
| Aviram | Oques | 363 | 3.893 | 354 | 1.935 | 9 | 1.958 | | | | |
| Aviram | Ratites | 33 | 2.982 | 23 | 138 | 8 | 1.576 | 2 | 1.268 | | |
| Aviram | Resta aviram (2) | 47 | 1.622 | 34 | 505 | 13 | 1.117 | | | | |
| Aviram | Pintades | 28 | 628 | 26 | 178 | 2 | 450 | | | | |
| Porcí | Porcí | 5.983 | 7.770.794 | 84 | 156 | 643 | 49.404 | 4.555 | 4.846.622 | 701 | 2.874.612 |
| Conills | Conills | 1.917 | 2.395.911 | 743 | 19.179 | 599 | 136.172 | 208 | 279.410 | 367 | 1.961.150 |
| Oví | Oví | 3.333 | 1.392.901 | 487 | 1.317 | 1.887 | 269.960 | 864 | 826.956 | 95 | 294.668 |
| Boví | Boví | 6.579 | 994.416 | 1.028 | 28 | 1.109 | 36.018 | 4.257 | 781.137 | 185 | 177.233 |
| Cabrum | Cabrum | 2.804 | 223.393 | 573 | 2.348 | 2.145 | 149.436 | 82 | 62.244 | 4 | 9.365 |
| Abelles | Abelles | 1.440 | 182.432 | | | | | | | | |
| Èquids | Èquids | 4.285 | 61.574 | 492 | 445 | 3.531 | 37.973 | 262 | 23.156 | | |
| Xinxilla | Xinxilla | 2 | 5.862 | | | | | | | | |
| Senglars | Senglars | 33 | 302 | | | | | | | | |
| Daines | Daines | 2 | 118 | | | | | | | | |
| Cèrvols | Cèrvols | 3 | 118 | | | | | | | | |
| Muflons | Muflons | 1 | 110 | | | | | | | | |
| Llebres | Llebres | 2 | 70 | | | | | | | | |
| Llames | Llames | 3 | 48 | | | | | | | | |
| Cargols | Cargols | 45 | | | | | | | | | |
| TOTALS¹ | TOTALS¹ | 33.246 | 88.830.909 | | | | | | | | |
| Font: Sistema d'Informació Ramadera (SIR). Explotacions ACTIVES a Desembre 2012. Notes: 1) La capacitat de les explotacions es classifica en 5 estrats (1 a 5) de més petites a més grans. 2) Les explotacions d'aviram inclouen les incubadores. 3) Es considera com a explotació ramadera la Marca Oficial. No es pot sumar el nombre total d'explotacions perquè una mateixa explotació pot tenir animals de més d'una espècie. ||||||||||||
Històricament, la producció ramadera a Catalunya ha tingut molta importància, en paral·lel a la indústria alimentària que abasteix (indústries càrnies i làcties sobretot). Predominen les explotacions de porcí, sobretot d'engreix, aviram i de boví.
Vegeu també Importància de la ramaderia als Països Catalans a la Viquipèdia.
Explotacions ramaderes a Catalunya i Espanya (2009) :
| | Catalunya | Catalunya | Espanya | Espanya |
| | Explotacions | Caps (milers) | Explotacions | Caps (milers) |
| Bovins | 4523 | 544,14 | 111837 | 5840,8 |
| Ovins | 2085 | 600,08 | 68975 | 16574,22 |
| Cabrum | 1416 | 71,75 | 29862 | 2363,52 |
| Porcins | 4983 | 6742,64 | 69772 | 24712,06 |
| Equins | 1762 | 19,35 | 51033 | 317,87 |
| Aviram | 3871 | 43890,56 | 96958 | 200904 |
| Conilles mares | 1748 | 335,05 | 24947 | 1088,72 |
| Totals $^{(1)}$ | 13473 | -- | 242630 | -- |
| $^{(1)}$el total d'explotacions no coincideix amb la suma d'explotacions per espècie perquè hi ha explotacions amb dues o més espècies. |||||

## Vegeu també

* Ramaderia
* Bestiar
* Granja

## Enllaços externs

* «DECRET 40/2014, de 25 de març, d'ordenació de les explotacions ramaderes.». DOGC, 6591, 27-03-2014 [Consulta: 27 desembre 2014].

## Referències

* ↑ «explotació». Diccionari de la llengua catalana de l'IEC. Institut d'Estudis Catalans.
* ↑ «Explotació ramadera». Cercaterm. TERMCAT, Centre de Terminologia.
* ↑ «explotació». Gran Diccionari de la Llengua Catalana. Barcelona: Grup Enciclopèdia Catalana.
* 1 2 3 4 «DECRET 40/2014, de 25 de març, d'ordenació de les explotacions ramaderes.». DOGC, 6591, 27-03-2014 [Consulta: 27 desembre 2014].
* ↑ «Producció agroalimentària ecològica (PAE). Principis i objectius». Departament d'Agricultura. Generalitat de Catalunya. Arxivat de l'original el 2014-12-27. [Consulta: 27 desembre 2014].
* ↑ «Explotacions ramaderes i places de bestiar per estrats. Catalunya (2012)». Departament d'Agricultura. Generalitat de Catalunya, 2012. [Consulta: 27 desembre 2014].
* ↑ «Explotacions ramaderes. Per espècies». Idescat. [Consulta: 27 desembre 2014].